Anika Smit-moordsaak: 'Smiley' soek nou borgtog | Maroela Media
Anika Smit-moordsaak: 'Smiley' soek nou borgtog
Van Wyk Dinsdag in die hof. Foto: Phillip Bruwer
André van Wyk (24), wat aangekla word van die moord op Anika Smit (17), het Dinsdag in die Pretoria-Noord-landdroshof verskyn.
Die staatsaanklaer het aan die hof gesê die staat en verdediging het ooreengekom om die saak tot 31 Januarie uit te stel vir 'n formele borgtogaansoek. Die landdros het die versoek toegestaan. Van Wyk, bekend as Smiley aan sy vriende, bly dus in aanhouding tot hy op 31 Januarie om borgtog sal aansoek doen.
Van Wyk se ouers was soos met al sy vorige hofverskynings weer in die hof. Anika se pa, Johan Smit, was ook in die hof. Van Wyk was skoongeskeer en het in dieselfde beige pak as voorheen verskyn.
Latham Dixon, Van Wyk se regsverteenwoordiger, het buite die hof aan verslaggewers gesê die uitslae van die DNS-toetse is gister aan hulle bekend gemaak. "Die staat het versoek dat ons dit in die stadium nie bekend maak nie. Ons houding was nog altyd dat sodra ons die uitslae gekry het en dit bekend is ons dan 'n borgtogaansoek sal bring. Ons het in hierdie stadium nie 'n aanduiding of die staat die borgtogaansoek gaan teenstaan nie."
Van Wyk se verdediging het aanvanklik aangedui hy gaan nie om borgtog aansoek doen nie. Dit was nadat hy vir 50 dae sielkundige waarneming by die Weskoppies- psigiatriese hospitaal in Pretoria ondergaan het. Die hof het tydens Van Wyk, wat teregstaan op aanklagte van moord, verkragting en lykskending, se vorige hofverskyning op 15 Desember gehoor hy was nie geestesversteurd toe Anika ses jaar gelede vermoor is nie. Daar is ook vasgestel dat hy geskik is om verhoor te word.
Van Wyk het die feestyd agter tralies in die Kgosi Mampuru-gevangenis in Pretoria deurgebring. Die direkteur van openbare vervolging (DOV) het opdrag gegee dat Van Wyk in die hooggeregshof verhoor moet word sodra die saak gereed is.
Van Wyk het hom op 17 September aan die polisie oorgegee, ná 'n lang geregtelike doodsondersoek in 'n poging om haar moordenaar te vind. Anika se pa, haar destydse kêrel en nog 'n man, wat saam met haar op skool was, was belanghebbendes wat in die ondersoek getuig het. Dié ondersoek is intussen onbepaald uitgestel, hangende die uitkoms van Van Wyk se verhoor.
Apartheidsgeld: Bank wil voorlegging maak
Ondersoek ná skokvideo oor polisieman se dood
Nou wat het die kleur van die man se pak klere met die saak uit te waai ? Ai ai ai.
Sal bitter graag wil weet wat is die uitslag van die DNA toetse. Kan nie verstaan hoekom dit nie bekend gemaak mag word nie.
Ja wragtag dis sommer strooi
Nou waar sit ñ mens die pot mis en besluit om ñ ander mens dood te maak? Ek verstaan nie daai konsep nie!